钦定古今图书集成/明伦汇编/氏族典/第412卷 > 杜衍
## 钦定古今图书集成/明伦汇编/氏族典/第412卷 > 杜衍

按《宋史杜衍传》：“衍字世昌，越州山阴人。父遂良，仕至
尚书度支员外郎。衍擢进士甲科，知平遥县。使者荐
之，擢知乾州，提点河东路刑狱，徙京西路，又徙知扬
州。章献太后遣使安抚淮南，使还，未及他语，问杜衍安否，使者以治状对。徙陕西转运使，还为都转运使，
迁工部郎中。求补外，以右谏议大夫知天雄军。始，衍”
为治谨密，不以威刑督吏，然吏民亦惮其清整。仁宗
特召为御史中丞，迁尚书工部侍郎、知永兴军，徙并
州。召还，为吏部侍郎，拜同平章事、集贤殿大学士。衍
好荐引贤士，而沮止侥幸，小人多不悦。以尚书左丞
出知兖州。庆历七年，以太子少师致仕，卒，谥正献。